ราชินีเพลงโซล 'อาริธา แฟรงคลิน' เสียชีวิต ขณะอายุ 76 ปี
Publicist says Queen of Soul died at her home in Detroit, Michigan Thursday
อาริธา แฟรงคลินเสียชีวิตในวันพฤหัสบดี ที่นครดีทรอยท์ ในรัฐมิชิเเกน หลังจากการต่อสู้กับโรคมะเร็งมายาวนาน อาริธา เกิดที่เมืองเมมฟิส รัฐเทนเนสซี เมื่อวันที่ 25 มีนาคม ค.ศ. 1942 และเติบโตที่เมืองดีทรอยท์ นักร้องผู้นี้เริ่มงานดนตรี กับค่าย Columbia Records ตั้งแต่อายุ 18 ปี แต่ความสำเร็จที่ชัดเจนเกิดขึ้น ราวเกือบ 10 ปีต่อมา ในผลงานร่วมกับ Atlanta Records ซึ่งให้โอกาส อาริธาแสดงพลังเสียงที่เป็นธรรมชาติของเธอเอง ความสำเร็จครั้งใหญ่ในช่วงเริ่มต้น มาจากผลงานเพลง "Chain of Fools," "A Natural Woman" และ เพลงอมตะที่เป็นสัญลักษณ์ของเธอ "Respect" ซึ่งเป็นผลงานที่ขึ้นอันดับหนึ่ง Billboard Hot 100 ครั้งแรกของอาริธา ในปี ค.ศ. 1987 อาริธา เฟรงคลิน ได้กลายเป็นสตรีคนแรกที่ถูกรวมอยู่ใน Rock & Roll Hall of Fame ซึ่งเป็นทำเนียบศิลปินผู้ประสบความสำเร็จในวงการร็อคแอนด์โรลระดับตำนาน ส่วนความสำเร็จเชิงพาณิชย์เห็นได้จากยอดขายอัลบั้ม “Amazing Grace” และ “Young, Gifted and Black” ที่โด่งดัง เป็นเวลาหลายปีมาแล้วที่ ราชินีเพลงโซลผู้นี้ ประสบปัญหาสุขภาพ ที่ส่วนหนึ่งมาจากการที่เธอมีนำ้หนักตัวมาก แต่นั่นก็ดูเหมือนว่าจะไม่เป็นอุปสรรคต่อการแสดงพลังเสียงต่อหน้าคนดูจำนวนมาก เมื่อปี ค.ศ. 2009 อาริธา แฟรงคลินได้รับเกียรติร้องเพลงในงานปฏิญาณตนรับตำแหน่งของประธานาธิบดีผิวสีคนแรกของสหรัฐฯ บารัค โอบามา และ 2 ปีก่อนที่เธอเสียชีวิต อาริธายังได้ร้องเพลงชาติสหรัฐฯ ต่อหน้าคนดูจำนวนมากที่การเเข่งขันอเมริกันฟุตบอลของทีม Detroit Lions หลังจากที่ทราบข่าวการจากไปของอาริธา ศิลปินร่วมวงการและคนดังจำนวนมาก เช่น พอล เมคคาทนีย์ และเอลตัน จอห์น แสดงความอาลัยบนสื่ออนไลน์ ประธานาธิบดีโดนัลด์ ทรัมป์เป็นหนึ่งในผู้แสดงความเสียใจผ่านทวิตเตอร์ด้วยเช่นกัน ผู้นำสหรัฐกล่าวว่า "ราชินีเพลงโซล อาริธา แฟรงคลินเสียชีวิตแล้ว เธอเป็นสตรีผู้ยิ่งใหญ่ ซึ่งมีพรสวรรค์ที่น่ามหัศจรรย์จากพระเจ้า นั่นก็คือเสียของเธอ เธอจะเป็นที่คิดถึงต่อไปจากนี้"